周啟生批評陳蕾現場表現對事唔對人:一個我好鍾意嘅女歌手
早前陳蕾首踏紅館舉行一連四場《念》演唱會。不過樂壇前輩周啟生突然發文批評,直指:「聽佢現場嘅表演,真係嚇咗我一跳。」這一番論惹來不少樂迷不滿,有網民指周啟生「未夠班」評論,也有人指他「過晒期」。昨日(28/04)他出席一個晚宴時,就為這一番言論解畫,指並不是針對陳蕾。
講起ViuTV音樂節目,周啟生坦言覺得有問題。他說:「ViuTV就全部Live都係假㗎啦,講到明。我冇意見,你唔搵我有咩所謂。佢哋同我傾過,有一次訪問有個ViuTV嘅人喺度,佢話:『你上嚟囉,你咪(證明自己)係真(材實料),我哋照tune。』咁嘅廢話都噏得出嘅。件事咪害死個歌手囉,係咪?我哋真係打出嚟,冇auto-tune㗎。」
問起早前言論,周啟生也直言只是針對她當時的表現,他說:「啲人成日加點樣狠批,怒罵,唔係。我講一啲嘢,舉例講,陳蕾係一個我好鍾意嘅女歌手,鍾意唔講,佢嗰隻《凡星》我想唱,我只不過講,點解佢現場表現咁差,唔係針對。」
最後,周啟生也強調,指出問題所在的最重要原因,是希望有改善。他說:「因為ViuTV嘅電視節目,幾年前我講過,全部都係經後期製作,將現場唱嘅歌手tune返啱先出街,令到聽眾,觀眾,誤導以為現場冇經後期製作,你呃人係唔啱。我哋由細到大唱TVB《勁歌金曲》係冇搞過。我幾差就唱出嚟係咁。其他是非,好多時傳媒有佢哋(考慮),想增強讀者而加咗標題,其實讀者唔該去我專頁睇吓啦。何必將一件咁有意義嘅事變咗爭拗呢?」